## Naredba o ograničenju prometa na cestama

### NN 9/1993 (29.1.1993.), Naredba o ograničenju prometa na cestama

# MINISTARSTVO UNUTARNJIH POSLOVA

Na temelju članka 190. stavak 1. Zakona o sigurnosti prometa na cestama
("Narodne novine", broj 84/92 i 5/93), ministar unutarnjih poslova,
u suglasnosti s ministrom pomorstva, prometa i veza donosi

## NAREDBU

### o ograničenju prometa na cestama

I.

Zabranjuje se osposobljavanje kandidata za vozače i promet teretnim
motornim automobilima čija najveća dopuštena masa prelazi pet tona, traktorima,
zaprežnim vozilima, radnim i drugim strojevima te vozilima koja se na ravnoj
cesti ne mogu kretati brzinom većom od 40 km/sat:

1. na magistralnoj cesti broj 1 (Bregana - Zagreb - Lipovac) osim na
dijelu autoceste,

2. na magistralnoj cesti broj 1/3 (Sesvete - Bjelovar - Đurđevac),

3. na dijelu magistralne ceste broj 1/5 od raskrižja s magistralnom
cestom broj 1 do raskrižja s magistralnom cestom broj 16 (Kutina - Grubišno
Polje),

4. na dijelu magistralne ceste broj 1/6 od raskrižja s magistralnom
cestom broj 1 do raskrižja s magistralnom cestom broj 17/2 (Nova Gradiška
- Našice),

5. na magistralnoj cesti broj 2 (Jadranska magistrala),

6. na magistralnoj cesti broj 2/1 (Rijeka - Pazin - Poreč),

7. na magistralnoj cesti broj 3 (Podravska magistrala),

8. na magistralnoj cesti broj 3/1 (Varaždin - Začretje),

9. na magistralnoj cesti broj 3/2 (Gola - Vrbovec),

10. na magistralnoj cesti broj 4 (Karlovac - Dvor na Uni),

11. na dijelu magistralne ceste broj 5 od raskrižja s magistralnom cestom
broj 2 do raskrižja s magistralnom cestom broj 6 (Senj - Žuta Lokva),

12. na dijelu magistralne ceste broj 6 od raskrižja s magistralnom cestom
broj 5 do raskrižja s magistralnom cestom broj 12/3 (Žuta Lokva - Jezerane)
i od raskrižja s magistralnom cestom broj 11 (Gračac - Knin - Sinj),

13. na magistralnoj cesti broj 11 (Zagorska magistrala - Zagreb - Karlovac
- Slunj - Donji Lapac - Knin - Sinj - Split) osim na dijelu autoceste,

14. na magistralnoj cesti broj 12 (Goričan - Varaždin - Zagreb - Karlovac
- Vrbovsko - Rijeka - Rupa) osim na dijelu autoceste,

15. na magistralnoj cesti broj 12/2 (Zagreb - Petrinja - Hrvatska Kostajnica),

16. na magistralnoj cesti broj 12/3 (Karlovac - Jezerane),

17. na magistralnoj cesti broj 13 (Lička magistrala - Zadar),

18. na magistralnoj cesti broj 16 (Terezino Polje - Okučani i Trilj
- Aržano),

19. na magistralnoj cesti broj 17 (Kneževo - Slavonski Šamac i Opuzen
- Metković),

20. na magistralnoj cesti broj 17/2 (Donji Miholjac - Našice - Slavonski
Brod).

II.

Zabrana iz točke I. ove Naredbe vrijedi

- u vremenu od 01. lipnja do 30. rujna. petkom od 14.00 do 20.00 sati
i nedjeljom od 17.00 do 22.00 sata,

- na Veliki petak, i dane uoči blagdana Republike Hrvatske i Dana spomena
na mrtve od 14.00 do 20.00 sati.

Kada je blagdan ili Dan spomena na mrtve u nedjelju ili ponedjeljak,
odnosno Božićni blagdan u nedjelju i ponedjeljak ili ponedjeljak i utorak,
zabrana vrijedi petkom uoči blagdana i Dana spomena na mrtve od 14.00 do
20.00 sati.

- na Uskrsni ponedjeljak, Dan spomena na mrtve i posljednji dan blagdana
od 15.00 do 21.00 sat.

Kada je blagdan odnosno posljednji dan blagdana ili Dan spomena na mrtve
u petak ili subotu, zabrana vrijedi nedjeljom od 15.00 do 21.00 sat.

III.

Zabrana prometa prema ovoj Naredbi ne odnosi se na:

- vozila s prednošću prolaska i vozila pod pratnjom,

- vozila Ministarstva unutarnjih poslova i oružanih snaga,

- vozila za održavanje cesta, elektroenergetskih i sličnih instalacija
te vozila HPT za dostavu pošte,

- vozila koja imaju žuto rotacijsko svjetlo kada se koriste za pomoć
na cestama, uklanjanje i vučenje oštećenih vozila,

- vozila za prijevoz betona i asfaltne mase bez priključnog vozila i
vozila za prijevoz naftnih derivata,

- vozila bez priključnog vozila koja prevoze lako pokvarljivu robu (svježe
meso, mlijeko, ribu, voće, povrće, pivo, kruh, pecivo, svježa jaja, rezano
cvijeće i slično),

- vozila koja imaju dozvolu.

IV.

Dozvolu iz točke III. ove Naredbe izdaje policijska uprava, odnosno
policijska stanica na čijem području prijevoz započinje, samo kad je s
obzirom na vrijeme i okolnost takav prijevoz posebice opravdan i prijeko
potreban iz sigurnosnih razloga ili stoga što bi njegova odgoda prouzročila
veće materijalne štete.

Dozvola iz stavka 1. ove točke izdaje se na obrascu koji je otiskan
uz ovu Naredbu i njezin je sastavni dio.

V.

Novčanom kaznom od 120.000 hrvatskih dinara kaznit će se za prekršai
Poduzeće, druga pravna osoba ili samostalni privrednik, a novčanom kaznom
od 20.000 hrvatskih dinara odgovorna osoba u poduzeću ili drugoj pravnoj
osobi, ako narede ili dopuste da njihova vozila sudjeluju u prometu protivno
ovoj Naredbi.

Novčanom kaznom od 5.000 hrvatskih dinara kaznit će se za prekršaj instruktor
vožnje koji osposobljava kandidate za vozače kao i vozač koji upravlja
vozilom protivno ovoj Naredbi.

VI.

Novčanu kaznu iz stavka 2. točke V. ove naredbe od vozača i instruktora
vožnje koje zateknu u izvršenju prekršaja, naplaćuju ovlaštene službene
osobe Ministarstva unutarnjih poslova.

VII.

Stupanjem na snagu ove Naredbe prestaje važiti Naredba o ograničenju
prometa na cestama ("Narodne novine", broj 28/91).

VIII.

Ova naredba stupa na snagu osmog dana od dana objave u "Narodnim
novinama".

Broj: 511-01-25-890/1-1993.

Zagreb, 21. siječnja 1993.

Ministar unutarnjih poslova

**Ivan Jarnjak, v. r.**

---

```

                                        Format 210 x 150 mm
                                                Boja narančasta

(Grb Republike Hrvatske)

Republika Hrvatska

MINISTARSTVO UNUTARNJIH
        POSLOVA

________________________________
(Naziv policijske uprave ili stanice)

Broj: ___________________________

Mjesto i datum: __________________

Na osnovi točke III. i IV. Naredbe o ograničenju prometa
na cestama ("Narodne novine", broj _________ ) izdaje se

                DOZVOLA

Vozilu registarske oznake __________________________
dozvoljava se promet radi prijevoza __________________
na relaciji _______________________________________
u vrijeme zabrane prometa.
Ova dozvola važi za dan __________ i dan ____________

                        M. P.

                                ______________________
                                (Potpis ovlaštene osobe)

```

Naredba, NN 9/1993-115